ועדת הכספים, כנסת 18, פרוטוקול מספר 1039, 2012-03-12 13:15

משה גפני: אני מחדש את ישיבת ועדת הכספים.

משה גפני: על סדר היום הצעת חוק הביטוח הלאומי (תיקון מס' 7) (תיקון מס' 2) (זכאות לקצבת זקנה לעקרת בית ולאלמנה בת קצבה שמלאו להן 82 שנים), התשע"ב-2012.

משה גפני: בישיבה שקיימנו לקראת הקריאה הראשונה אמרנו שלקראת הקריאה השנייה והשלישית נדבר על הטבות שמקבלות הנשים הקשישות שהן מעל גיל 82.

משה גפני: הן קיבלו השלמת הכנסה וקיבלו הטבות אחרות.

משה גפני: אמרנו שנדבר על כך בישיבה הזאת ואני עומד לדבר על כך.

משה גפני: מדובר על נשים שהן בגיל מאוד מבוגר.

משה גפני: הן התרגלו להטבות שהן מקבלות כנשים מבוגרות ועכשיו, בעקבות החוק הזה, יש שני סוגי נשים.

משה גפני: יש נשים שמקבלות קצבת שאירים שכתוצאה מהחוק הזה או שלא יקבלו קצבת שאירים או שלא יקבלו את קצבת הזקנה ועליהן אני לא מדבר.

משה גפני: הייתה אפליה של הנשים הללו שחברותיהן הצעירות מהן קיבלו קצבת זקנה ואני רוצה שגם אלו יקבלו קצבת זקנה.

משה גפני: אם אכן חברותיהן, כתוצאה מכך שהן מקבלות קצבת שאירים שהיא יכולה להיות גבוהה יותר מקצבת הזקנה, לא קיבלו קצבת זקנה, גם הנשים הללו שנמצאות בחוק הזה והן בגיל מבוגר יותר, יקבלו קצבת שאירים ולא יקבלו קצבת זקנה.

משה גפני: אני מבין שיש סעיף בחוק שאפשר לבחור בקצבה הרצויה והמטרה היא למנוע את האפליה.

משה גפני: יש דבר נוסף וכאן צריך להתנהג אחרת.

משה גפני: הן קיבלו הטבות כאלה שהן לא קצבת שאירים אבל הטבות אליהן הן התרגלו במשך כל השנים.

משה גפני: אלה נשים מאוד מבוגרות במצב כלכלי לא הכי מזהיר.

משה גפני: להשאיר את האפשרות שהן תוכלנה לקבל את השלמת ההכנסה או את הקצבאות הללו.

משה גפני: אני מבקש, אם את יכולה, להקריא את החוק ונשמע את ההתייחסויות של המשרדים.

שגית אפיק: הצעת חוק הביטוח הלאומי (תיקון מס' 7) (תיקון מס'), התשע"ב-2012 1.

שגית אפיק: תיקון סעיף 16 בחוק הביטוח הלאומי (תיקון מס' 7) התשנ"ו-1996, בסעיף 16 0 (1) סעיף קטן (א) – בטל.

שגית אפיק: (2) בסעיף קטן (ב), הסיפה החל במלים "ובתנאי שלא מלאו" – תימחק.

משה גפני: מה זה סעיף קטן (א) – בטל?

שגית אפיק: סעיף 16 לתיקון מספר 7 קובע שחוק זה לא יחול על עקרת בית ואלמנה בת קצבה שמלאו לו 65 שנים לפני יום התחילה.

שגית אפיק: כלומר, זה שולל את הזכאות שלה.

משה גפני: שהיא היום בת 82.

משה גפני: את זה מבטלים.

שגית אפיק: נכון.

משה גפני: מה יהיה עם כאלה שיש להן קצבת שאירים?

משה גפני: דרך אגב, על כמה נשים כאלה מדובר?

משה גפני: מי נמצא כאן מהביטוח הלאומי?

גבריאלה היילברון: גבריאלה היילברון ממינהל המחקר בביטוח הלאומי.

גבריאלה היילברון: יש 6,000 נשים.

גבריאלה היילברון: מקבלות קצבת זקנה כתלויות בבעל.

משה גפני: לא.

משה גפני: שאלתי כמה נשים יש שהחוק הזה יחול עליהן, שהן לא מקבלות קצבת זקנה?

גבריאלה היילברון: 6.200.

משה גפני: עליהן יחול החוק.

גבריאלה היילברון: כן.

גבריאלה היילברון: יש עוד קבוצה שבשאירים מקבלות.

משה גפני: כמה?

גבריאלה היילברון: אין לי כאן את המספר

משה גפני: בערך?

משה גפני: על איזה סדרי גודל אנחנו מדברים?

גבריאלה היילברון: קשה לי לדעת.

משה גפני: על כל פנים, עליהן לא יחול החוק.

גבריאלה היילברון: לא, הוא יחול עליהם אבל סביר להניח שלא ישתלם להן.

שגית אפיק: הן לא ייקחו את קצבת הזקנה כי קצבת השאירים גבוהה יותר.

גבריאלה היילברון: בדיוק.

משה גפני: שגית, איך אנחנו מבטיחים את זה שאכן הן לא ייפגעו?

משה גפני: איך מבטיחים את הדבר הזה?

גבריאלה היילברון: אין צורך להבטיח את זה.

גבריאלה היילברון: אם הנתונים שלהן הם מינימאליים בשאירים, זה לא משנה אם הן יקבלו זקנה או שאירים.

גבריאלה היילברון: אם מצבן היום טוב יותר, אין סיבה שהן יעברו לזקנה.

משה גפני: זאת אומרת, זה תלוי ברצונן.

גבריאלה היילברון: זה לא תלוי ברצונן.

משה גפני: אישה בת 83, אחרי העברת החוק הזה בקריאה שנייה ושלישית, היא מקבלת קצבת שאירים שהיא יותר גבוהה מקצבת הזקנה.

משה גפני: מי מבטיח שלא יבואו פתאום ויאמרו שהיא מקבלת את קצבת הזקנה וכתוצאה מכך היא מפסידה את קצבת השאירים?

שרי בכר: אדוני, אם אני יכולה להבהיר.

שרי בכר: עורכת דין שרי בכר מהמוסד לביטוח לאומי.

שרי בכר: כבר כיום קיים סעיף 261(ב) לחוק שמאפשר להן את זכות הבחירה בין קצבת השאירים לקצבת הזקנה.

משה גפני: בסדר.

משה גפני: אז הסעיף הזה יחול על המקרה הזה.

שגית אפיק: ולכן לא צריך סעיף ייחודי בהצעת החוק הזאת.

שרי בכר: זה חל כבר כיום.

שגית אפיק: לקראת הקריאה הראשונה הבאנו איזשהו נוסח של סעיף כדי למנוע פגיעה בכל מי שקיבלה קצת יותר.

שגית אפיק: אין צורך בסעיף הזה.

שגית אפיק: גם אז אמרתם את זה אבל אנחנו רק מוודאים את זה עכשיו.

שרי בכר: אין בעיה מכיוון שהסעיף הנוכחי חל על מי שהיא עקרת בית והפכה זכאית לקצבת זקנה או לקצבת שאירים.

שרי בכר: גם לגבי עקרות הבית הקודמות שנתנו להן את זכות הבחירה הזאת וכמובן שזה יחול גם על הנוכחיות.

משה גפני: זאת אומרת, סעיף 261(ב) שזכאית לקצבת שאירים שנעשתה זכאית לקצבת זקנה, מובטחת לפי סימן ג' לפרק זה בלבד או זכאית לקצבת זקנה כמבוטחת לפי סימן האמור בלבד שנעשתה זכאית לקצבת שאירים – בחירה בידיה לקבל אחת מהן.

שרי בכר: זה ספציפית חל על עקרות בית ואלמנות בנות קצבה.

משה גפני: יפה.

משה גפני: ברגע שהחוק הזה עובר, הסעיף הזה חל עליהן.

שרי בכר: בהחלט.

שגית אפיק: כלומר, החוק הזה לא ייטיב עמן אבל הוא גם לא יגרע מהן.

שגית אפיק: יישאר מצבן כפי שהיה.

שגית אפיק: הן קיבלו קצבת שאירים שהיא ממילא טובה יותר מקצבת זקנה והן ימשיכו לקבל.

שגית אפיק: הן לא נמצאות גם בנתונים שהעברתם לנו.

שגית אפיק: זאת אומרת.

שגית אפיק: ה-6,200 לא כוללים אותן כי יצאתם מתוך הנחה שהן לא ירצו לקחת את קצבת הזקנה.

משה גפני: אנחנו מדברים על 6,200 ואנחנו לא יודעים כמה יש כאלה שמקבלות קצבת שאירים.

גבריאלה היילברון: אני יכולה להעביר את הנתונים.

שגית אפיק: אבל ההצעה לא נוגעת בהן, לא לרעה ולא לטובה.

משה גפני: לא נוגעת בהן.

משה בר: אני רוצה לומר שזה לא בדיוק נכון מה שאומרים.

משה בר: מגיעים לביטוח לאומי ומפסידים להן את הקצבה, מפסיקים להן כל מיני דברים ומשכנעים אותם לחתום על הקצבה הנמוכה ביותר.

משה בר: אני רוצה שאדם שנתקל בזה ופונה לעמותות או לדברים כאלה, שיהיה אפשר לתקן את זה אם הוא ירצה גם אחרי חודש או חודשיים ואחרי חצי שנה.

משה בר: אותו הדבר חל גם על הנכים.

משה בר: הם אמרו שהנכה יכול לבחור בין קצבת נכות לבין קצבת זקנה, אבל כשאנחנו מגיעים אליהם, הם מפסיקים לנו למשך חודשיים-שלושה את הקצבה כדי שנחתום להם על קצבת זקנה.

משה גפני: הבנתי.

משה גפני: תודה.

משה גפני: לגבי הדברים האלה אני שואל שאלה כללית.

משה גפני: מישהו מגיע לביטוח הלאומי וזכאי לאחת משתי הקצבאות, האם בביטוח הלאומי אומרים לו או שמכריחים אותו או שמשכנעים אותו, האם נותנים לו את הנתונים האמיתיים כמות שהם?

משה גפני: זאת אומרת, זאת יכולה להיות קצבת נכות לעומת קצבת זקנה, זאת יכולה להיות קצבת זקנה לעומת קצבת שאירים, זה יכול להיות נכה רדיפות הנאצים ונתקלנו כבר גם בתופעה הזאת.

משה גפני: האם אומרים לו או לה שיש לה אפשרות לקבל או את זה או את זה?

משה גפני: האם אומרים לה שאם היא לוקחת את זה, זה הנמוך והיא מפסידה את הגבוה, ואם היא לוקחת את הגבוה, היא מפסידה את הנמוך?

משה גפני: אם מחוסר ידיעה היא חותמת או חותם, האם היא יכולה לחזור בה אחרי שנודע לה שנגרם לה נזק?

שרי בכר: אדוני, כמובן שביטוח לאומי נותן את כל המידע שצריך המבוטח כדי לבחור בקצבאות המיטיבות.

שרי בכר: הוא מביא את המידע לאשורו.

משה בר: זה לא נכון.

משה גפני: אם זה לא נכון, אנחנו נעקוב אחרי זה ואם תהיה תלונה כזאת, יש לנו את הכתובת עכשיו.

שגית אפיק: האם המבוטח יכול לחזור בו?

שגית אפיק: אם הוא בחר בבחירה מסוימת, כעבור שלושה חודשים הוא מגלה שבעצם היה עדיף לו ללכת בבחירה אחרת, האם הוא יכול לחזור מעתה ואילך ולקבל את הבחירה המועדפת?

משה בר: לא.

שרי בכר: למיטב ידיעתי, לא, אבל אני חייבת לציין שכאשר ביטוח לאומי נותן את המידע, הוא נותן אותו גם בהסתכלות לעתיד.

שרי בכר: הוא אומר למבוטח שישים לב, כרגע זה מיטבי לך, יכול להיות שבעתיד קצבה אחרת תהיה מיטבית לך ותעשה את הבחירה המושכלת שלך על בסיס כל המידע שביטוח לאומי מעביר לך.

שרי בכר: זאת האפשרות.

שרי בכר: אני רוצה להדגיש לגבי קצבת המעבר מנכות לזקנה.

שרי בכר: אין כאן בכלל שאלה של בחירה.

שרי בכר: המבוטח לא יכול להמשיך לקבל קצבת נכות כשהוא מגיע לגיל זקנה אבל ניתנת לו הקצבה הגבוהה.

שרי בכר: זאת אומרת, קצבת זקנה בגובה קצבת הנכות ככל שהיא הייתה גבוהה יותר או להפך.

משה גפני: אני שואל שאלה.

משה גפני: בא מישהו לביטוח הלאומי וטוען שהמידע שהוא קיבל לא היה מדויק וכתוצאה מכך הוא חתם על כך שהוא הולך על הקצבה הנמוכה יותר.

משה גפני: כעבור שלושה חודשים הוא בא והוא אומר שהוא טעה.

שרי בכר: אדוני, את שואל אותי על מקרה פרטני.

משה גפני: כן.

שרי בכר: אם אתה שואל אותי, על פי החוק היבש, אני לא מכירה אפשרות לחזור בך מהבחירה.

שרי בכר: אתה שואל אותי על מקרים פרטניים שאני לא יכולה לתת לך תשובות עליהם כי אני לא יודעת מה העובדות.

משה גפני: אני לא מדבר על מקרה פרטני.

משה גפני: בא בן אדם ואמר שהוא טעה.

שגית אפיק: אם הוא טעה, מה המצב המשפטי שחל?

שגית אפיק: באופן כללי ולא מצב פרטני.

משה גפני: אני רוצה תשובה ממך.

משה גפני: זה נוגע גם לחוק הזה אבל אני רוצה תשובה.

משה גפני: אני מודיע לך שאם אכן המצב המשפטי הוא כזה שאדם לא יכול לחזור בו כאשר הוא בחר בקצבה הנמוכה יותר, אני אתקן את החוק ואני אלך על זה בכל הכוח כי זה דבר לא ראוי.

משה גפני: מי שמקבל את הקצבאות זה או נכה, ואת אומרת שבמקרה של נכה זה לא תלוי בבחירה שלו אבל יש קצבאות של נכי רדיפות הנאצים, יש קצבאות כמו שאנחנו רואים כאן במקרה הזה של נשים מבוגרות והן טעו, וזה קורה.

משה גפני: הסבירה להן הפקידה או הפקיד בעברית והן מבינות רק אידיש או רק מרוקאית.

משה גפני: מה לעשות?

משה גפני: יש מצב כזה.

משה גפני: בתוך עמנו אנחנו יושבים.

משה גפני: זה דבר לא ראוי.

משה גפני: סומך, משרד המשפטים, מה אתה אומר?

משה גפני: נכון שמבחינה משפטית אני צודק?

שי סומך: לא נדרשתי לנושא הזה.

משה גפני: אני עכשיו שואל אותך שאלה.

משה גפני: תענה לי בשליפה.

משה גפני: אחר כך תבדוק את זה.

משה גפני: זה דבר שהמדינה בעצם מטעה שלא במישרין ולא במכוון את האיש שנמצא במצב כלכלי קשה מכיוון שהוא מקבל קצבה או נכות או זקנה או קצבה אחרת.

משה גפני: התברר שהוא טעה, לא הטעו אותו, הסבירו לו בעברית אבל הוא לא מדבר עברית טובה והוא לבד בעולם.

משה גפני: הוא חזר הביתה והשכנים אמרו לו שהוא טעה.

משה גפני: הוא חוזר לביטוח הלאומי ואומר שהוא טעה.

משה גפני: משרד המשפטים, מה אתה אומר?

שי סומך: אני לא יכול לשלוף תשובה מהשרוול.

שי סומך: אני מעדיף להשיב אחרי שאבדו.

משה גפני: מה אתן אומרות?

שרי בכר: אם אדוני רוצה תשובה מושכלת, אני מוכנה להשיב לו אחרי הישיבה.

שרה זילברשטיין-היפש: שרה זילברשטיין מהמשרד לאזרחים ותיקים.

שרה זילברשטיין-היפש: אני חזרתי בי.

שרה זילברשטיין-היפש: מבחינת האזרחים הוותיקים אני יכולה לומר לך שמתוך 250 אלף פניות שקיבלנו מכלל 800 אלף גמלאים, רוב הפניות הן בנושא של המוסד לביטוח לאומי כאשר יש שתי אפשרויות: ראשית, החומר לא היה ידוע, לא הובהר לו, לא הובן לו והוא לא יכול היה לחזור בו וגם לא יקבל רטרואקטיבית את הכסף אחרי שהוא נניח התחרט ומישהו קיבל את בקשתו.

משה גפני: זאת אומרת, אם הוא טעה?

שרה זילברשטיין-היפש: בוודאי.

שרה זילברשטיין-היפש: הוא לא יקבל רטרואקטיבית.

משה גפני: אם הוא טעה, מה המצב לעתיד?

שרה זילברשטיין-היפש: לגבי העתיד, זה תלוי בנושא.

שרה זילברשטיין-היפש: אם זאת קצבת נכות שלא שילמו לו מכוח עבודה, הוא יכול לשמור על קצבת הנכות שלו כקצבת זקנה ויש לו שלושה חודים.

שרה זילברשטיין-היפש: אגב, אנחנו עושים ריצת מרתון כדי לתפוס את האנשים ולהסביר להם את המידע הזה.

שרה זילברשטיין-היפש: הדבר הנוסף הוא שאם אני למשל עולה חדש מרוסיה ומשם אני מקבל מאה דולר, לא מסבירים לי שאני יכול לקבל השלמת הכנסה ואני חי רק על קצבת זקנה.

שרה זילברשטיין-היפש: אם מוקד 8840 ייתן לי את המידע, אני לא אוכל לקבל את הכסף רטרואקטיבית למרות שאני הגעתי לארץ ולא הובהר לי.

שרה זילברשטיין-היפש: בנושא הזה יש לנו פניות רבות.

שרה זילברשטיין-היפש: אחד החששות שהבעתי גם לפני הצוות המכובד של משרד האוצר והמוסד לביטוח לאומי היה שעקרות בית לא בדיוק בוגרות אוקספורד ונוסח המכתבים שמגיע מביטוח לאומי אומר שמגיע לך או לפי סעיף זה או לפי סעיף זה וזה לא בדיוק ברור.

שרה זילברשטיין-היפש: גם לי לפעמים זה לא ברור.

שרה זילברשטיין-היפש: לכן יש לנו את המקצוענים שצריכים להבהיר את הדברים.

שרה זילברשטיין-היפש: זה תלוי איך מסבירים לפונה.

שרה זילברשטיין-היפש: בהשלמת הכנסה יש לו הטבות שהן לא רק הסכום עצמו אלא הטבות מאוד מאוד משמעותיות.

שרה זילברשטיין-היפש: כשאתה מסביר למישהו מה בדיוק הוא צריך להחליט, כל הנתונים צריכים להיות לפניו.

שרה זילברשטיין-היפש: אני מטילה ספק ביכולת גם המקצועית, גם הסבלנות וגם הזמן שעומד לרשותם של הפקידים החרוצים מאוד במוסד לביטוח לאומי.

משה גפני: ולכן מה המסקנה שלך?

שרה זילברשטיין-היפש: המסקנה שלי היא כמו שאתה הצעת לגבי תיקון החוק שצריך לעבור עוד שינוי.

שרה זילברשטיין-היפש: צריך להיות ברור מה כתוב כי אחרת אין לכך שום משמעות.

שגית אפיק: למה את מתכוונת ב"מה שהצעת"?

שגית אפיק: לאיזה נוסח את מתייחסת?

שגית אפיק: אנחנו לא הצענו בחירה בין ההטבות הנלוות.

שגית אפיק: בישיבה הקודמת הנוסח שהובא בפני הוועדה ובסוף אמנם לא הוכנס לנוסח אבל נכתב בדברי ההסבר הוא שאותן נשים שקיבלו את ההטבות העקיפות ימשיכו לקבל אותן ולא תינתן להן בחירה, בדיוק מהסיבה שבאמת העלית כאן.

שגית אפיק: מאוד קשה לבקש מאדם לבחור בין הטבות עקיפות שהוא קיבל עד כה לבין קבלת קצבת זקנה.

שגית אפיק: זאת נראית לי בחירה שאדם לא יכול לכלכל את צעדיו ונראה שהפגיעה באוכלוסייה הזאת, על ידי הצעת החוק הזאת, אם יבטלו להם את ההטבות הנלוות, היא פגיעה לא ראויה, לא נכונה ולא כדאי לעשות אותה.

שרה זילברשטיין-היפש: אני מסכימה אתך אבל אני מתייחסת לדבריו של יושב ראש הוועדה שאמר שאם לא רטרואקטיבית והאיש לא יכול לחזור בו, צריך לשנות את הצעת החוק.

משה גפני: לא, אני לא מדבר על רטרואקטיבי.

משה גפני: אני עכשיו אומר טעיתי וצריך לתקן את זה עכשיו.

שרה זילברשטיין-היפש: אני מדברת על כך שהוא לא יכול לחזור בו.

משה בר: אני רוצה לראות שאישה בת 85, שאומרים לה שממחר היא לא מקבלת קצבה אם היא לא עושה מה שאומרים לה.

משה בר: אני מוכן להביא אנשים שיחתמו ויראו את זה לוועדה.

משה בר: הם עומדים מול עובדת הביטוח הלאומי שחושבים שהיא באה לטובתם ושם עושים להם שטיפת ראש.

משה בר: זה לא נכון מה שהם אומרים.

משה בר: מה שקורה זה שהאנשים חותמים.

משה בר: אם זה היה כל כך לא נורא, למה הם לא נותנים לחזור בהם?

משה בר: נשאר בעודף של הקופה עוד אלפי שקלים שאותה זקנה יכולה ליהנות מהם.

משה גפני: אם יש מקרים כאלה שיתברר שמשיהו הכריח לחתום או שהייתה סתם טעות, תעביר אלינו.

משה בר: אני אעביר אותם אליך.

משה גפני: כן.

משה גפני: תעביר אלינו ואנחנו נטפל בזה.

דב בארי: אני רוצה לחזור לגופו של הדיון ולגופה של הצעת החוק שמונחת כאן וההסכמות שיש בין משרד האוצר יחד עם נציגי המוסד לביטוח לאומי כפי שיידענו גם את הייעוץ המשפטי של הוועדה.

דב בארי: התיקון כשלעצמו נוגע ללמעלה מ-6,000 נשים כאשר הבעיה שזוהתה כאן על ידי הוועדה והועלתה גם על ידי נציגי המוסד לביטוח לאומי מלכתחילה היא שיש מספר של נשים, מספר לא גדול, פחות ממאה נשים, שעלולות להיפגע כי הזכאות האוטומטית לעניין קצבת הזקנה בעצם תבטל את הזכאות לעניין הבטחת הכנסה ומתוך זה תבוטל להן הזכאות להטבות נלוות.

דב בארי: צריך לציין ולהדגיש שגם במקרה כזה כביכול ה"האשמה" לא נופלת על כתבי הביטוח הלאומי כי התשלומים נטו מביטוח לאומי לאותה משפחה יהיו גבוהים יותר מהמצב הנוכחי, אבל בין ניכוי הטבות נלוות שזכאים להבטחת הכנסה מגופים שונים – חברת חשמל, רשויות מקומיות וכולי – זה עלול לפגוע במצבן הנוכחי.

דב בארי: ישבנו הנציגים של משרדי הממשלה, התכתבנו ודיברנו בימים האחרונים ועל מנת לפתור את הסוגיה הזאת, סוגיה שנוגעת לאחוז קטן מעקרות הבית שהתיקון נוגע להן ורק ל-87 אנשים מתוך 6,000 נשים, התיקון נוגע להן.

דב בארי: לגבי האוכלוסייה הזאת הוצע הפתרון הבא: פתרון אחד במסגרת החוק והוא לבוא ולומר שניתן להן את הבחירה.

דב בארי: לא נקבע זכאות אוטומטית כמו שבדרך כלל חל על ביטוח לאומי אלא ניתן כאן אפשרות חריגה – וזה חריג כי צריך לציין את זה בחוק להבדיל מנושאים אחרים כאן שלא דורשים תיקון חוק.

דב בארי: יש כאן נושא חריג ולכן צריך לתקן את זה בחוק ולציין שניתן להן את זכות הבחירה לגבי האפשרות לקבל או קצבת זקנה או קצבת הבטחת הכנסה.

דב בארי: זה במישור אחד, במישור החקיקתי, לקבוע כאן את הסייג לזכאות.

משה גפני: על כמה מדובר?

דב בארי: על 87 משפחות.

משה גפני: זה רציני שאתם מדברים על זה?

דב בארי: ההפך, אדרבה.

דב בארי: אני הייתי יכול לומר שאנחנו מדברים כאן על פרומיל של האנשים ולכן בואו נתקן את החוק, ואז מה יקרה?

דב בארי: האנשים האלה יאבדו את הזכאות שלהם.

שגית אפיק: לא היית יכול להגיד.

שגית אפיק: אתה מרע להן את המצב.

דב בארי: לכן אני נדרש לתקן את זה ולהחריג אותן מתוך הזכאות.

משה גפני: אני לא מדבר על אלה שמקבלות קצבת שאירים, הסכמתי ולא עליהן אנחנו מדברים כאשר שם באמת זאת מסה של כסף וזה סיפור גדול.

משה גפני: בישיבה הקודמת אמרתי שיש כאלה שמקבלות הטבות מכוח חוק האזרחים הוותיקים וזה לא קשור למוסד לביטוח לאומי.

דב בארי: זה נסמך על הגדרות הביטוח לאומי.

דב בארי: נכון, זה לא קשור ישירות.

משה גפני: לצורך העניין אני עכשיו ממשרד האוצר.

משה גפני: מגלומן מוחלט, אבל לצורך העניין אני במשרד האוצר ואחר כך אני אחזור למקומי הטבעי.

משה גפני: אני ביקשתי בישיבה הקודמת ואמרתי שאני לא רוצה להרע.

משה גפני: החוק הזה הוא חוק טוב, הוא חוק שהיה צריך לחוקק אותו מזמן, הוא חוק שכל השומע תצילנה אוזניו.

משה גפני: גם משרד המשפטים אמר בוועדת השרים לחקיקה שזה לא בסדר וכי זה אי שוויון מוחלט.

משה גפני: זה פרי תולדה של משרד האוצר שהתקלה הזאת רשומה על שמו.

משה גפני: למה היא רשומה על שמו?

משה גפני: מכיוון שהוא אמר אז ב-1966 שהוא לא יודע בכמה מדובר והוא לא יודע מה ההוצאה הכספית, ולכן עשו דבר מעוות לחלוטין.

משה גפני: מי שנולד עד שנת 1931, משנת 1931 הוא כאן ומי שפחות לא בחוק.

משה גפני: זה דבר מעוות, לא שוויוני ולא ישר.

משה גפני: נתקלתי בעניין הזה באופן אקראי ותיקנתי אותו.

משה גפני: אני לא רוצה לקלקל.

משה גפני: אמרתי לגבי קצבת השאירים שדינם כמו כולם.

משה גפני: מדובר על כסף שכנראה הוא כסף גדול ומשמעותי.

משה גפני: אני לא נכנס לעניין הזה.

משה גפני: כפי שאמרה היועצת המשפטית של הביטוח הלאומי אמרה יש בחוק את העניין הזה של זכות הבחירה וזה חל גם בעניין הזה.

משה גפני: בזכות הבחירה אנחנו נטפל בנפרד.

משה גפני: אני לא מתכוון לוותר בעניין של זכות הבחירה מה גם שזה נראה לי דבר מעוות אלא אם כן תמצאו שאפשר לחזור ואני מקווה שתמצאו את זה כך שלא נצטרך להגיע לתיקון חקיקה.

משה גפני: אני מבקש את זה גם מהמוסד לביטוח לאומי, גם ממשרד המשפטים וגם ממשרד האוצר אבל בעיקר משרד המשפטים והביטוח הלאומי.

משה גפני: זה המקצוע שלכם ואתם צריכים לתת תשובה לנושא הזה.

משה גפני: אם תמצאו פתרון, זה בסדר גמור, אבל אם לא תמצאו פתרון, אני אניח הצעת חוק ואני אלחם על העניין הזה כי אני חושב שזה לא הגון.

משה גפני: התברר שיש 87 נשים שהתרגלו לא לקצבת שאירים אלא התרגלו להטבות וההטבות האלה מבחינתן הן הטבות משמעותיות.

משה גפני: אני מציע לדמיין על מי אנחנו מדברים.

משה גפני: אנחנו מדברים על אישה שהיא בת 91, לפעמים היא בת 83, היא בוודאי לא בת 81, עליה אנחנו מדברים.

משה גפני: 87 נשים כאלה במדינת ישראל.

משה גפני: מגיע יושב ראש ועדת הכספים למשרד האוצר ומבקש מהם שיסכימו להחריג את העניין הזה.

משה גפני: לא קצבת שאירים, לא שום דבר, אלא תחריגו את העניין הזה.

משה גפני: לא לפגוע בנשים הללו מפני שבאמת הן לא יוכלו לבחור.

משה גפני: ניתן להן כמו שאתם מציעים, חצי שנה לבחור, על מי אנחנו מדברים?

משה גפני: אנחנו מדברים בעיקר על נשים מבוגרות.

משה גפני: לצערנו הרב זאת דרך העולם, הן הולכות ומתמעטות כל יום.

משה גפני: זה לא כמו שאתם טוענים לגבי נכי רדיפות הנאצים שמחר תהיה המלחמה הגדולה בעזרת השם.

משה גפני: נכי רדיפות הנאצים, אתם אומרים שהמספר לא מתמעט מכיוון שכל יום יש חוק חדש ומוסיפים עוד מישהו על פני כדור הארץ שהוא גם כן נכה רדיפות הנאצים.

משה גפני: כאן אין.

משה גפני: יש 87 נשים ובעוד חצי שנה יהיו 62.

משה גפני: החוק מתחיל ב-2013 ואז המספר כבר לא יהיה 87 ואתם יודעים את זה.

משה בר: לא יהיה למי לתת.

משה גפני: בעזרת השם יהיה.

משה גפני: תוחלת החיים עולה.

משה גפני: יהיה למי לתת.

משה גפני: תגיד לי, זה נראה לך רציני שאתם מתעקשים אתי?

דב בארי: שוב, אני רוצה לחדד.

משה גפני: לחדד את מה?

משה גפני: על מה אנחנו מדברים?

משה גפני: בסוף אני אתן שיק מכיסי.

דב בארי: אדרבה, אני לא מתעקש.

דב בארי: אני חושב שאני לא מתעקש.

משה גפני: תאפשר את זה.

דב בארי: בדיוק.

דב בארי: אם לא הייתי קובע שום החרגה, היו אומרים שיש לנו כאן תיקון של 6,000 אנשים ומה מתחשבנים אתי על שמונים אנשים.

דב בארי: מה שהיה קורה זה שאותם אנשים היו מקבלים זכאות אוטומטית ומי היה יודע, אולי הזכאות האוטומטית הייתה מוציאה אותם מהבטחת הכנסה וגורמת להם לצער.

משה גפני: ולשאלתי?

משה גפני: החוק יחול רק על 62 נשים.

משה גפני: החוק הוא מה-1 בינואר 2013.

דב בארי: כבוד היושב ראש, אני רוצה להדגיש עוד נושא שעלה מחוץ לחדר הוועדה לקראת הדיון הזה.

משה גפני: למה אתם עושים את זה?

משה גפני: יש לכם תזכיר חוק שהולך לתקן את העניין הזה של ההטבות הנלוות.

משה גפני: למה אתם הולכים לתקן את ההטבות הנלוות אם אתם לא חושבים שיש באמת בעיה בעניין?

משה גפני: הרי בקשת היושב ראש היא לא שהוא ימשיך לקבל גם הבטחת הכנסה וגם קצבת זקנה אלא הבקשה היא שהוא יקבל קצבת זקנה אבל את אותן הטבות נלוות להן הוא היה זכאי, הוא ימשיך לקבל אותן.

משה גפני: יש לכם תזכיר חוק שמסדיר בדיוק את שמירת הזכאות להטבות האלה.

משה גפני: זאת אומרת שגם אתם חושבים שיש כאן איזושהי בעייתיות.

משה גפני: מבקשים להקדים קצת את העניין לגבי אותן נשים מבוגרות מאוד מאוד מאוד ולסייע להן.

דב בארי: שני דברים, ואם יורשה לי לסיים את הנקודה השנייה שרציתי לומר קודם אבל לא הספקתי.

דב בארי: ראשית, התזכיר מדבר על סוג אוכלוסייה אחרת.

דב בארי: שנית, באמת על מנת לאתר את האוכלוסייה הזאת גם הוסכם מחוץ לחדר, מחוץ לדיון הזה, יחד עם נציגת משרד הגמלאים, לפעול למען אותן נשים כדי לאתר את אותה אוכלוסייה ולבדוק את מיצוי הזכויות כדי שבאמת לא תהיה כאן נפילה בין הכיסאות.

משה גפני: לא הבנתי מה היה עם משרד הגמלאים.

דב בארי: בשיתוף עם משרד הגמלאים, לאתר את האוכלוסייה ולפעול למיצוי הזכויות שלה.

משה גפני: למה צריך לאתר אותם?

משה גפני: מה איכפת לך שה-87 האלה, ה-62 האלה, יקבלו?

משה גפני: על כמה כסף מדובר?

דב בארי: אני יכול לטעון שיש לי אלפי נשים שמקבלות קצבת זקנה ובגלל קצבת הזקנה שהן מקבלות הן יוצאות מקצבת הבטחת הכנסה והן לא זכאיות להטבות.

דב בארי: זה משהו שאני לא יודע לחיות אתו.

משה גפני: מר בארי, אנחנו לא מדברים על החלק הפורמאלי המשפטי.

משה גפני: אתה צודק במאה אחוזים ואני לא מתווכח אתך על כך.

משה גפני: אנחנו מדברים על אישה שבמסלול הרגיל היא מגיעה לגיל 65 ומקבלת קצבת זקנה ובאותו גיל, אם יש לה הטבות אחרות, היא לא מקבלת אותן.

משה גפני: זה המסלול הרגיל.

משה גפני: כולם יודעים את זה.

משה גפני: יש לה ברוב המקרים גם ילדים שיסבירו לה את זה.

משה גפני: היא עצמה בגיל כזה שהיא רוצה בכלל להמשיך לעבוד.

משה גפני: היא במלוא כוחה והיא יודעת מה היא עושה.

משה גפני: מדובר בנשים צעירות.

משה גפני: לא על זה אנחנו מדברים.

משה גפני: על תעשה השוואות.

משה גפני: עכשיו אנחנו מדברים על הבסיס ההומאני והאנושי בלבד ולא על שום דבר אחר.

משה גפני: האישה הזאת היא לא בת 65, היא כבר הרבה שנים לא נמצאת בתוך מערכת של עבודה או של כל העניין הזה, ברוב המקרים היא נמצאת בדיור מוגן או שהיא נמצאת בבית קשישים.

משה גפני: אנחנו מדברים על אישה שהתרגלה במשך הרבה מאוד שנים לקבל את ההטבות האלה.

משה גפני: היא הגיעה עכשיו לגיל תשעים ואלה רוב הנשים עליהן אנחנו מדברים במקרה כזה.

משה גפני: היא הגיע לגיל תשעים.

משה גפני: אני מבקש, ואתה תהיה צודק אם אתה תגיד לי לא.

משה גפני: לא תהיה צודק, אבל אני מוכרח להגיד כי אני מפחד מכם.

משה גפני: היא הגיעה לגיל תשעים ואני מבקש לא לפגוע בהטבות האלה.

משה גפני: זה לא הרבה כסף.

משה גפני: אתה צודק, אתם בעצמכם הרי תגיעו למסקנה הזאת אבל תגיעו אחרי שתביישו אותי.

משה גפני: אני חושב שאתם טועים בזה.

משה גפני: אתה רוצה לבדוק את זה עוד פעם, תבדוק עוד פעם.

משה גפני: אני חושב שאתם טועים.

משה גפני: אתם מתעקשים על דבר שעושה לכם שם רע.

משה גפני: אני מכיר אתכם ואני יודע שחלק מהדברים אתם מתעקשים באמת על תקצבי המדינה, יש לכם עניין לאומי בזה, יש דברים שאתם גם עושים טוב ואני יודע, אבל זאת תהיה דוגמה.

משה גפני: אם אני הייתי אופוזיציה, הייתי קורע לכם את הצורה.

משה גפני: למה אתם מתעקשים על דבר כל כך אנושי?

משה גפני: 87 נשים היום כשהחוק נכנס לתוקפו ב-1 בינואר 2013 והגיל הממוצע הוא תשעים, נשים שהתרגלו להטבות האלה ומדובר על סכומים לא גדולים.

משה גפני: מה אתה אומר אחרי הנאום הציוני שלי?

דב בארי: אני מתקשה להבין את הפער בין העמדות.

דב בארי: אני מוכרח לומר שוב שאני לא מציע להתעלם מ-87 הנשים האלה.

דב בארי: אדרבה, אני מציע להחריג אותן וזה משהו שלא קיים היום בחוק.

משה גפני: מה לעשות אתן?

דב בארי: לתת להן את אפשרות הבחירה.

דב בארי: אני אתן דוגמה ויתקנו אותי אם אני טועה.

דב בארי: לצורך העניין יכול להיות זוג, הבעל מבוגר מאשתו וכיום הוא בגיל זקנה, בן 70-72 לצורך העניין ומקבל הבטחת הכנסה.

דב בארי: אשתו נכנסת לקבל קצבת זקנה בגיל 67 והיא יכולה לקבל קצבת זקנה כעקרת בית.

דב בארי: זה יכול להוציא את בעלה מתוך הבטחת הכנסה?

דב בארי: כביכול זה יכול לפגוע.

דב בארי: לאישה אין את זכות הבחירה.

דב בארי: לעשות את ההשוואה הזאת, זה בלתי אפשרי.

דב בארי: לעומת זאת, אני אומר שאדרבה, אני אומר שאני מתחשב ואתן את זכות הבחירה כדי לא לפגוע כי אני יודע שאותה אוכלוסייה רגילה לזה שהיא זכאית להטבות הנלוות של הבטחת הכנסה.

משה גפני: אתה מסבך אותי.

שרה זילברשטיין-היפש: אני באופן אישי מוכנה ללכת ל-87 הנשים האלה ולהסביר להן את הזכויות שלהן, אם ייתנו לי את הרשימה.

משה גפני: אני אומר לך מה הבעיה שלי.

משה גפני: מדובר על נשים מבוגרות.

משה גפני: מה את תאמרי להן?

משה גפני: את תאמרי להן שהתקבל חוק של גפני שהוא מאפשר להן לקבל את קצבת הזקנה אבל כתוצאה מכך, מה שהן קיבלו עד היום, הן לא יקבלו.

משה גפני: זה מה שתאמרי להן.

משה גפני: זאת אומרת, השם שלי יוזכר אצל אותן נשים, מעט נשים, כמי שעשה להן רע.

משה גפני: קחי בחשבון שאת מדברת עם אישה בת 92.

שגית אפיק: מה הפער בין הבטחת הכנסה לקצבת זקנה?

שגית אפיק: הבחירה שאתם נותנים להן היא בין להמשיך לקבל הבטחת הכנסה והטבות נלוות לבין קצבת זקנה.

שגית אפיק: מה הפער בין הבטחת הכנסה לקצבת זקנה?

שרי בכר: זה תלוי הכנסות.

שרי בכר: ככל שמדובר בתא משפחתי, זה תלוי הכנסות.

שגית אפיק: בממוצע?

שגית אפיק: זאת אומרת, לכל אחת תהיה בחירה שהיא תצטרך לבחון את הנתונים האישיים שלה ולראות כמה שווה לה הבטחת הכנסה.

שגית אפיק: יכול להיות שהבטחת הכנסה היא מחצית מקצבת זקנה?

שרי בכר: זאת לא רק הבטחת הכנסה.

שרי בכר: אם את מדברת כאן על ההטבות הנלוות, זאת לא רק הבטחת הכנסה.

שגית אפיק: להטבות הנלוות אין מחיר.

שגית אפיק: אלה הטבות נלוות.

שגית אפיק: היא לא יודעת לשערך אותן כלכלית, אבל הבטחת הכנסה , היא יודעת שהיא מקבלת 1,000 שקלים, 1,500 שקלים, 2,000 שקלים.

שגית אפיק: יודעים מה גובה קצבת הזקנה.

גבריאלה היילברון: אם היא הייתה מקבלת כל כך הרבה, היא לא הייתה יוצאת.

שגית אפיק: זאת אומרת שהיא מקבלת פחות.

גבריאלה היילברון: היא מקבלת מעט הבטחת הכנסה.

גבריאלה היילברון: התא המשפחתי מקבל מעט.

שגית אפיק: זאת אומרת, השלמת ההכנסה תמיד תהיה נמוכה יותר.

שגית אפיק: ברוב המקרים הן יעדיפו לעבור לקצבת זקנה, אם אני מבינה אתכם נכון.

שי סומך: הבטחת ההכנסה תהיה פחות מקצבת זקנה.

שגית אפיק: אז למה ברירת המחדל שלה להמשיך לקבל הבטחת הכנסה והטבות נלוות לפי הנוסח שלכם?

שרי בכר: כדי לא לאבד את ההטבות הנלוות אחר שההטבות הנלוות שניתנות על ידי גופים אחרים תלויות בסטטוס של המבוטח כמקבל הבטחת הכנסה.

שגית אפיק: אבל אם הבטחת ההכנסה עלולה להיות נמוכה באופן יחסי?

גבריאלה היילברון: זה יכול להיות חצי-חצי.

גבריאלה היילברון: מה שהיא תקבל, זה חצי ממה שהיא תרוויח.

שרי בכר: לגבי 87 משפחות, ברור שהן מקבלות אצלנו יותר.

שרי בכר: ברור מעל לכל ספק שמביטוח לאומי הן יקבלו יותר אם הן יבחרו בקצבת זקנה.

שגית אפיק: אבל את לא אחראית על ההטבות הנלוות.

שרי בכר: נכון.

גבריאלה היילברון: הן לא יודעות כמה הן מפסידות שם.

שרי בכר: כל אדם שמקבל, יודע איזה הטבות הוא מקבל.

גבריאלה היילברון: אני לא יודעת אם הם משלמים ארנונה, חשמל, מים וכולי.

משה בר: אנחנו תמיד לומדים מכל העולם.

משה בר: כשהייתי בבית ספר, לימדו אותי שבגיל מסוים אצל האסקימוסים הזקנים עוזבים את המשפחה.

משה גפני: לא, אנחנו לא לומדים מהם.

משה גפני: אצלנו התורה אומרת בדיוק הפוך.

משה בר: נעביר אותם למדבר.

משה גפני: לא, אפילו בצחוק אני לא אומר את זה.

משה גפני: זה נגד התורה.

משה בר: אבל זה מה שהם עושים באוצר.

משה גפני: לא, הם לא עושים.

משה גפני: אצלנו נאמר מפני שיבה תקום והדרת פני זקן.

משה גפני: אנחנו לא אסקימוסים וגם משרד האוצר לא כזה.

משה גפני: צריך להתווכח אתו על 87 נשים.

משה גפני: אני מציע שתנסחי את זה.

שגית אפיק: הם ניסחו את זה.

שגית אפיק: הם נתנו חצי שנה לבחירה.

שגית אפיק: חצי שנה מיום התחילה.

שגית אפיק: אחרי 2013 תהיה להם תקופה של שישה חודשים.

שגית אפיק: לי זה נראה קצר מאוד.

שגית אפיק: זאת בחירה שהיא בלתי אפשרית.

דב בארי: עקרונית הזכאות היא אוטומטית.

דב בארי: אם הוועדה רוצה שנה, אפשר שנה.

משה גפני: 87 הנשים הללו, יש להן שמות ואתם יכולים להעביר למשרד לאזרחים ותיקים?

שרה זילברשטיין-היפש: השאלה אם הם מוכנים להעביר לנו.

שרה זילברשטיין-היפש: יש לנו תמיד בעיה עם העברת המידע.

שרה זילברשטיין-היפש: היינו הולכים עם מיצוי הזכויות עם הדפים הביתה.

שרה זילברשטיין-היפש: אני רוצה להסביר ליושב ראש הוועדה שיש לנו 5,000 מתנדבים ואנחנו יכולים להגיע לכל אחד וגם לגבי 6,000 הנשים עקרות הבית, אבל אנחנו לא מצליחים להשיג את הנתוניםן מהמוסד לביטוח לאומי כי לא מעבירים אלינו.

משה גפני: תעזבי את ה-6,000 כי אתן את בעיה.

משה גפני: אנחנו מדברים על 87 הנשים.

שרה זילברשטיין-היפש: אם ייתנו לי את השמות, אין בעיה להגיע אליהן.

משה גפני: יש אפשרות להעביר את השמות?

שרי בכר: אני רוצה לציין שביטוח לאומי בעצמו מאתר את הנשים האלה ומעביר אליהן פנייה.

שרי בכר: לגבי העברת מידע למשרד לאזרחים ותיקים, ככל שזה לא מנוגד לאיזושהי הוראת חוק או שיש הוראת חוק שמאפשרת, כמובן שלא תהיה לנו מניעה אבל זה משהו שצריך לבדוק, אם יש לנו את האפשרות להעביר אליהם את המידע הספציפי.

משה בר: כבוד היושב ראש, אולי יעבירו אליכם.

משה גפני: אם מותר להעביר, מותר להעביר למשרד.

משה גפני: תקריאי בבקשה את החוק.

שגית אפיק: אני מקריאה סעיף חדש, סעיף 16א.

שגית אפיק: הנוסח לא מדויק ולכן אני אומר את העקרונות.

שגית אפיק: מי שהייתה זכאית להשלמת הכנסה ולאותן הטבות נלוות תהיה בידה הבחירה לקבל אחת הן, או להמשיך לקבל את הבטחת ההכנסה ואת ההטבות הנלוות או להתחיל לקבל קצבת זקנה.

שגית אפיק: היא תוכל לעשות את הבחירה הזאת בתוך שנה מיום תחילתו של החוק.

שגית אפיק: אם היא לא תבחר, ברירת המחדל היא שהיא תמשיך לקבל גמלת הבטחת הכנסה ואת ההטבות הנלוות.

שגית אפיק: כלומר, במהלך אותה שנה היא תמשיך לקבל.

משה גפני: את כל הזמן אומרת ההטבות הנלוות.

משה גפני: מה הן ההטבות הנלוות?

שגית אפיק: כמו הנחה בתרופות.

שגית אפיק: חלקן מעוגנות בחוק אזרחים ותיקים.

שגית אפיק: אלה הטבות עקיפות שניתנות למי שמקבל את אותה השלמת הכנסה.

שגית אפיק: חלק מהן מעוגנות בחוק האזרחים הוותיקים כמו ארנונה, תחבורה ציבורית, רכישת תרופות.

שגית אפיק: חלק מעוגן גם בגופים אחרים.

משה גפני: אתם יודעים לפרט מה זה?

שרה זילברשטיין-היפש: כן.

שרה זילברשטיין-היפש: חמישים אחוזים בתרופות, פטור מלא מארנונה.

משה גפני: זה למי שמקבל השלמת הכנסה.

שרה זילברשטיין-היפש: כן.

שרה זילברשטיין-היפש: פטור מלא מארנונה עד מאה מטרים מרובעים.

שרה זילברשטיין-היפש: מקבלים גם הנחות בחשמל ובטלפון.

משה בר: גם פטור מאגרת טלוויזיה.

שרה זילברשטיין-היפש: כן.

שרה זילברשטיין-היפש: זה חל על כל הזקנים.

משה גפני: מה גובה ההנחה בחשמל?

דב בארי: חמישים אחוזים הנחה על 400 קוטש הראשונים.

דב בארי: אלה בקרוב תשעים שקלים בחודש.

משה גפני: מה גובה קצבת הזקנה?

גבריאלה היילברון: לנשים בגיל הזה, 1,565 שקלים.

שרה זילברשטיין-היפש: ללא השלמה.

שגית אפיק: אתה לא יודע כמה השלמת הכנסה כי היא אומרת שזה ספציפי ביחס למצב המשפחתי והכלכלי.

שרה זילברשטיין-היפש: בתרופות זה לפעמים יכול להגיע ל-300 שקלים בחודש.

דב בארי: יש תקרה לקשישים.

משה גפני: מה הממוצע של השלמת הכנסה?

שרה זילברשטיין-היפש: לבודד זה 2,500 שקלים.

גבריאלה היילברון: זה תלוי.

גבריאלה היילברון: אנחנו מדברים על האוכלוסייה הבוגרת יותר שמקבלת את השיעור הגבוה יותר.

גבריאלה היילברון: מכיוון שאנחנו מדברים על זוגות, אם אנחנו לא מתייחסים לשאירים, הם מקבלים 4,328 שקלים.

שרה זילברשטיין-היפש: אפשר להציג את הדברים לנשים האלה.

משה גפני: מי יסביר את הדברים לזקנה?

שרה זילברשטיין-היפש: אני.

שרה זילברשטיין-היפש: אני הבטחתי.

משה גפני: את יכולה להבטיח אבל הם לא יוכלו להעביר לך את המידע.

שרה זילברשטיין-היפש: יש לי כמובן בעיה עם העברת המידע.

שרה זילברשטיין-היפש: לגבי חברת החשמל, יש 35 אלף זקנים שלא מקבלים הנחה כי אין להם את הרשימה של חברת החשמל.

שגית אפיק: את הסעיף השני אמרנו שננסח במשותף.

שגית אפיק: 3.

שגית אפיק: תחילה ותחולה תחילתו של חוק זה ביום י"א בטבת התשע"ג (1 בינואר 2013) (להלן – יום התחילה) והוא יחול על גמלה המשתלמת בעד יום התחילה ואילך.

משה גפני: אנחנו מצביעים על אישור הצעת החוק לקריאה שנייה ושלישית.

משה גפני: בעד אישור הצעת החוק – פה אחד הצעת החוק אושרה לקריאה שנייה ושלישית

משה גפני: הצעת החוק אושרה.

משה גפני: אני מגיש רביזיה.

משה גפני: דב, הודיעו לי שבר סימן טוב רוצה להכניס כאן את הנושא של הפגים.

דב בארי: יש משהו בעניין.

דב בארי: אני פחות מעורב בזה.

משה גפני: הגשתי רביזיה בגלל שתי סיבות.

משה גפני: סיבה אחת, לאפשר לכם, אם אכן אפשר לעשות את זה מהר, להכניס את הפגים.

משה גפני: יכול להיות שיטענו שזה נושא חדש ולכן נצטרך ללכת לוועדת הכנסת אבל אני מקווה שלא יטענו כי זאת הטבה שצריך לעשות אותה.

משה גפני: אני מאפשר לך בינתיים את היומיים האלה להתייעץ עם האנשים אצלכם כדי לעשות שינוי תדמית ביחסי הציבור.

משה גפני: תודה רבה.

משה גפני: הישיבה נעולה.